Spomenik nevidljivom građaninu

– što možemo naučiti od Profesora Blatazara 40-ak godina kasnije?

U radu Behzada Khosravija Noorija Spomenik nevidljivom građaninu pojavljuje se kao ružičasto-žuta penjalica s toboganom, a utemeljen je na epizodi ˝Martin na vrhu˝ u kojoj je Martin, isprva svima nevidljiv i nebitan građanin, napokon počašćen spomenikom koji se sastoji jedino od monumentalnog postolja, bez kipa na vrhu. Danas, ovaj spomenik nevidljivom građaninu nosi nemjerljivo snažnije značenje, podsjećajući nas na marginalizirane članove društva, sitne, ali značajne momente građanskog otpora i sve one koji bi trebali imati svoj spomenik, ali ga nikada neće dobiti.

Animirana serija Baltazar, nastala u studiju Zagreb filma od 1967. do 1978. godine, bila je početna točka ekstenzivnog istraživanja kojim je umjetnik, krenuvši od svog djetinjstva u Teheranu, krećući se putevima Pokreta nesvrstanih, premostio ustanovljene granice.

Prateći geografsku rasprostranjenost i distribuciju Profesora Baltazara diljem svijeta, ovo je istraživanje vremenski podsjetnik na utjecaj Pokreta nesvrstanih čiji su članovi odbili prikloniti se Zapadu ili Istoku djelujući protiv kolonijalizma i rasizma. Umjetnik posebno ističe izjavu indijskog premijera Jawaharlala Nehrua: ˝Postao sam *queer* mješavina Istoka i Zapada; svugdje stranac, nikad kod kuće.˝

Umjetničko istraživanje Behzada Khosravija Noorija uokviruju dva filma koja zahvaćaju njegov terenski rad u nekoliko posjeta Zagrebu i Beogradu, ali i osnovne tematske smjernice istraživanja: povijest pokreta Nesvrstanih, povijest Zagrebačke škole animiranog filma, javna spomenička baština u Jugoslaviji i kontekst nastanka animiranog filma Profesor Baltazar. Ključnu ulogu ima niz sugovornika (povjesničari i povjesničari umjetnosti, animatori, filmski teoretičari) koji kritički sagledavaju i interpretiraju navedene teme. Filmovi reprezentiraju umjetnikovu autsajdersku poziciju kojom projekt inicijalno teži približiti primarno međunarodnoj publici (u Švedskoj i Rumunjskoj). U samom začetku projekta izložba u Zagrebu zamišljena je kao završna destinacija kojom se priča o Profesoru Baltazaru vraća kući te domaću publiku suočava s lokalno poznatom temom interpretiranom na nov način. Živopisni razgovori s protagonistima filma i arhivski videomaterijal i fotomaterijal ujedno su didaktični i kritični te otvaraju neka nova mjesta za diskusiju o isprepletenosti umjetničke produkcije i političke propagande. U filmove je suptilno utkana i osobna priča koja aludira na odrastanje u Iranu, političku poziciju Irana u pokretu Nesvrstanih te animiranu umjetničku produkciju iz tog perioda.

Ovaj projekt u Zagrebu dobiva novu dimenziju jer se skulpturalna instalacija poklanja na trajno javno korištenje, a sam proces donacije postaje nova etapa u finalizaciji umjetničkog rada. Spomenik nevidljivom građaninu svakodnevno će se aktivirati dječjom igrom i tako bar djelomično oživjeti jedan segment Baltazarova svijeta.

Ana Kovačić, Lea Vene